רנה רבינוביץ'

רנה גינסברג רבינוביץ (1934 – 19 במאי 2020) הייתה פסיכולוגית ועורכת דין אמריקאית-ישראלית, שזכתה בשנת 2017 בתביעתה נגד חברת התעופה אל על, לאחר שאולצה לזוז ממקומה בטיסת ניוארק – תל אביב לבקשת גבר יהודי חרדי שסירב לשבת לצידה בשל אמונתו הדתית.

בשנת 2016 נכללה רבינוביץ ברשימת 100 הנשים המשפיעות ביותר של BBC.

ראשית חייה והשכלתה 
רבינוביץ נולדה בבלגיה ב-1934, למשפחה יהודית אורתודוקסית. בשנת 1941 נמלטה עם משפחתה מאימת השואה לארצות הברית, וגדלה בעיר ניו יורק.

את לימודיה עשתה באוניברסיטת שיקגו, שם קיבלה בשנת 1969 תואר שני בגין עבודתה בנושא ילדים שחורים בכיתות ו', וכן דוקטורט בשנת 1974 בו ביצעה מחקר של יכולתם החברתית של ילדים בגילאי יסודי.

בנוסף, קיבלה תואר במשפטים מבית הספר למשפטים של אוניברסיטת נוטרדאם.

קריירה 
רבינוביץ לימדה פסיכולוגיה באוניברסיטת אינדיאנה. מאוחר יותר שימשה כיועצת משפטית במכללת קולורדו, וכמתנדבת מקצועית במרכז הישראלי לטיפול בפסיכוטראומה.

תביעת אפליה נגד אל על 
בדצמבר 2015 טסה רבינוביץ' במחלקת עסקים בטיסת אל על מניוארק, ניו ג'רזי, לתל אביב. גבר יהודי חרדי, שהוקצה לו המושב הסמוך לה, התלונן בפני דיילת המטוס כי אינו רוצה לשבת ליד אישה עקב אמונתו הדתית. כתוצאה מכך אולצה רבינוביץ לעבור למושב אחר. לאחר ששוחחה עם ענת הופמן, מנהלת המרכז הרפורמי לדת ומדינה של התנועה ליהדות מתקדמת בישראל, הגיש בשמה הארגון תביעה בגין אפליה וייצג אותה במשפט.

ביוני 2017 הגיעו הצדדים לתביעה להסכמות ונפסקו לרבינוביץ פיצויים בסך של 6,500 ש"ח. בפסק הדין, קבע בית המשפט כי הנוהג של אל על לחייב נוסעים בניגוד לרצונם להיענות לדרישות דתיות מהווה הפרה של חוק איסור הפליה במוצרים, בשירותים ובכניסה למקומות בידור ולמקומות ציבוריים. אל על התחייבה לחדד בכתב לכל אנשי הצוות שלה, תוך 45 ימים, את המדיניות שלה על מנת לעמוד בדרישות החוק. לאחר פסק הדין, הודיעה עורכת הדין ריקי שפירא רוזנברג מטעם המרכז הרפורמי, כי הציפייה היא שהדבר יורחב גם לחברות תעופה אחרות.

אירועים קשורים 
בשנת 2018 ניסה המרכז הרפורמי לפרסם קמפיין המזכיר לנשים ישראליות כי הן אינן מחויבות להחליף את מושבן לבקשת גברים, אך הפרסומות המיועדות נפסלו על ידי הרשויות. באותה שנה, ברק עילם, מנכ"ל חברת נייס, מתח ביקורת על אל על, לאחר שהכריחו נשים לשנות את מקום ישיבתן לבקשת גברים חרדים. בהתייחסו לאירוע, הודיע המרכז הרפורמי כי הדבר מהווה הפרה של החלטת בית המשפט בעניין רבינוביץ.

חיים אישיים 
לרבינוביץ היו שלושה ילדים מנישואיה הראשונים. היא התגרשה מבעלה הראשון בשנת 1986, ונישאה לרב סטנלי מ' וגנר מדנוור, קולורדו, בנובמבר 1990. והפכה לאמם החורגת של שני ילדיו מנישואיו הקודמים. הזוג עלה לישראל בשנת 2006, אך נסע לביקורים תכופים בארצות הברית.

רבינוביץ חייתה את שנות חייה האחרונות בדיור מוגן בירושלים, שם נפטרה ב-19 במאי 2020.

הכרה 
בשנת 2016 נכללה רבינוביץ ברשימת 100 הנשים המשפיעות ביותר של BBC.

עבודות נבחרות

קישורים חיצוניים

הערות שוליים 

בוגרי אוניברסיטת שיקגו
עורכות דין אמריקאיות במאה ה-20
פסיכולוגים ישראלים
ישראלים ילידי ארצות הברית
עורכי דין ישראלים במאה ה-20
פסיכולוגיות אמריקאיות
סגל אוניברסיטת אינדיאנה
עורכי דין אמריקאים במאה ה-21
עורכי דין אמריקאים במאה ה-20
ניצולי השואה
ניצולות השואה
ישראליות שנולדו ב-1934
ישראלים שנולדו ב-1934
ישראליות שנפטרו ב-2020
ישראלים שנפטרו ב-2020